Predkladacia správa

Návrh novej Bezpečnostnej stratégie Slovenskej republiky (ďalej len „Bezpečnostná stratégia“) predkladá minister zahraničných vecí SR E. Kukan spolu s ministrom obrany SR J. Liškom, ministrom vnútra SR V. Palkom a ministrom hospodárstva SR P. Ruskom v zmysle harmonogramu prác Bezpečnostnej rady Slovenskej republiky na strategických a koncepčných dokumentoch, spolu s návrhom novej Obrannej stratégie Slovenskej republiky.
Materiál vypracovala pracovná skupina pod vedením MZV SR zložená z predstaviteľov MO SR, MV SR, MH SR, SIS a KBR SR.
Predkladaná Bezpečnostná stratégia je zásadným strategickým verejným dokumentom v oblasti bezpečnostnej politiky štátu. Nahrádza Bezpečnostnú stratégiu schválenú Národnou radou Slovenskej republiky 27. marca 2001. Dôvodom vypracovania novej stratégie boli najmä zásadné zmeny bezpečnostného prostredia SR a nové záväzky a zodpovednosť SR podieľať sa na bezpečnosti a obrane spoločenstva demokratických štátov – spojencov a partnerov SR združených v euroatlantických štruktúrach.
Bezpečnostná stratégia poskytuje občanom a orgánom verejnej moci SR strategické východiská pre realizovanie bezpečnostnej politiky SR s cieľom zaručiť požadovanú úroveň bezpečnosti občana a štátu, vychádzajúc z hodnôt a bezpečnostných záujmov SR a prihliadajúc na bezpečnostné prostredie SR. 
Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. Materiál prešiel medzirezortným pripomienkovým konaním, do ktorého sa zapojila aj odborná verejnosť a predkaldá sa bez rozporov.